কলা বিভাগ নিয়েও উচ্চ মাধ্যমিকে প্রথম হওয়া যায়? না, এমনটা যে সম্ভব তা সে নিজেও ভাবেনি। রাজ্যে প্রথম হওয়ার পরে সত্যিটা স্বীকার করে নিল জলপাইগুড়ি জেলা স্কুলের ছাত্র গ্রন্থন সেনগুপ্ত। 
ছেলের ইচ্ছেতে সায় দিয়ে তাকে আর্টস নিয়ে পড়তে দিয়েছিলেন গ্রন্থনের বাবা-মা। উৎসাহ দিয়েছিলেন স্কুলের শিক্ষকরা। তার পরেই এই অবিশ্বাস্য সাফল্য। ইংরেজি, বাংলার সঙ্গে ভূগোল, ইতিহাস, দর্শন এবং কম্পিউটার অ্যাপ্লিকেশন ছিল গ্রন্থনের বিষয়।

এই বিষয়ে অন্যান্য খবর

মাধ্যমিকে ১৩তম, উচ্চমাধ্যমিকে দ্বিতীয় হয়ে দেখালেন ঋতিক, দেখুন তাঁর প্রতিক্রিয়া


কলা বিভাগ নিয়ে পড়ে রাজ্যের সেরা হওয়ার পরে গ্রন্থনের উপলব্ধি, ‘‘আমি নিজেও প্রথম হওয়ার কথা ভাবিনি। কিন্তু আমার থেকে ছোট যারা পড়াশোনা করছে বা ভবিষ্যতেও আর্টস নিয়ে পড়ার কথা ভাবছে, তাদের বলব এই বিষয় নিয়ে পড়েও ভাল ফল করা যায়, এই বিশ্বাসটা রাখতে হবে।’’ কিন্তু সাফল্যের রসায়নটা কী? গ্রন্থনের কথায়, ‘‘একটি বিষয় স্যাররা সব সময়ে বলতেন, দিনের পড়াটা ফেলে না রাখতে। আমি সেটাই করেছি।’’
খেলাধুলো ভাল লাগলেও মাঠে নিজেকে ঠিক মেলে ধরতে পারেনি বলে নিজেই জানিয়েছে গ্রন্থন। পড়াশোনার পাশাপাশি তাই মনোনিবেশ করেছিল নাটক আর গানে। উচ্চ মাধ্যমিকে সেরা হওয়ার পরে সাংবাদিকদের অনুরোধে কিছুটা গানও শুনিয়েছে সে। 
শুনুন গ্রন্থনের গলায় গান, দেখুন ভিডিও ১
 

সামনেই বিশ্বকাপ। গ্রন্থনের পছন্দের দল জার্মানি। তার কারণ ব্যাখ্যা করেছে সে। জার্মানির হার না মানা মনোভাবটাই ভীষণ পছন্দ গ্রন্থনের। এই হার না মানা মনোভাবের জন্যই হয়তো কলা বিভাগ নিয়েই পড়েই রাজ্যের সেরা হয়েছে সে।
এ দিকে গ্রন্থনের সৌজন্যে ফের একবার শিরোনামে জলপাইগুড়ি জেলা স্কুল। এ বছর মাধ্যমিকেও এই স্কুলের দুই ছাত্র যৌথভাবে তৃতীয় স্থান দখল করেছিল। ফল প্রকাশিত হওয়ার পরেই গ্রন্থনকে নিয়ে উৎসব শুরু হয়ে যায় স্কুল চত্বরে। গ্রন্থনের ভাল ফলের জন্য স্কুলের শিক্ষকদেরই মূলত কৃতিত্ব দিয়েছেন তার বাবা-মা। 
কী বলছেন গ্রন্থনের বাবা, দেখুন ভিডিও ২
 

গ্রন্থনের বাবা বেসরকারি সংস্থার কর্মী। মা প্রাইমারি স্কুলের শিক্ষিকা। গ্রন্থন নিজে ইতিহাসের অধ্যাপক হতে চায়। ছেলের এই ইচ্ছেপূরণেও কোনও আপত্তি নেই গ্রন্থনের বাবা-মায়ের।